כאמור, שדה התעופה ממוקם כ-20 ק"מ מלב העיר, ונסיעה נמשכת בין 30-50 דקות כתלות בפקקים. יש כמה דרכים להגיע למרכז העיר משדה התעופה:
אוטובוס - מחוץ למתחם הנוחתים בשדה התעופה, בין שני הטרמינלים, ישנה תחנת אוטובוס בה עובר קו 100E שייקח אתכם ישירות למרכז העיר. זו דרך קלה ומהירה להגיע ללב העיר במהירות. האוטובוס יוצא בכל 5-10 דקות בימי שני, שישי ושבת (הימים העמוסים ביותר) וכל 10 דקות בימים האחרים בשבוע. הוא יוצא בכל 30-40 דקות בין 1:00-3:00 לפנות בוקר. האוטובוס עוצר בנקודות שונות במרכז העיר. כדי לעלות לאוטובוס, יש לרכוש כרטיס בעלות 1,500HUF. ישנן מכונות ביציאה מהטרמינל. אופציה נוספת היא קו 200E, שמגיע גם הוא למרכז העיר.
מונית - תמיד תוכלו לבחור לקחת מונית ישירות למלון שלכם. מוניות בבודפשט הן זולות יחסית והן מאפשרות דרך נוחה ומהירה להגיע לעיר. נסיעה לעיר אמורה לעלות כ~30 יורו. ניתן לקחת מונית ביציאה מהטרמינל. לחילופין, תוכלו להשתמש באפליקציית המוניות BOLT, שהמחיר שלה יכול להיות קצת יותר נוח.
רכב - אם בחרתם לשכור רכב בבודפשט, בשדה התעופה תוכלו למצוא כמה סוכנויות רכב מוכרות ובינלאומיות. מומלץ לבצע את ההשכרה מבעוד מועד. כדאי לדעת שכל עוד אינכם מתכוונים לטייל ברכב מחוץ לעיר, אין צורך להתנייד ברכב בבודפשט - זוהי עיר נוחה מאוד להתניידות דרך רשת המטרו, הרכבות הקלות, אוטובוסים ומוניות.
נסיעה דרך המלון - מרבית הפעמים בית המלון יציע לכם הסעות לשדה התעופה ומשדה התעופה. מומלץ לבדוק את התעריף שמציע המלון, ובמידת הצורך לקבוע עם בית המלון שיסדר לכם נהג מראש.